Caseta tehnica: Madalina Diaconu, Despre miresme si duhori O interpretare fenomenologica a olfactiei, Bucuresti, Humanitas, 2007, 238 Paul-Gabriel Sandu Fenomenologia mirosurilor Atunci cand Husserl propunea transformarea filosofiei intr-o "strenge Wissenschaft", intr-o "stiinta riguroasa", avea in vedere, in esenta, elaborarea unei metode (fenomenologice), care ar fi putut (re)da filosofiei demnitatea unei stiinte Filosoful a lasat in seama discipolilor lui aplicarea acestei metode inovatoare in multiplele sfere ale cunoasterii, insa in loc de asta, cei mai multi discipoli ai sai (cazul cel mai cunoscut este ce al lui M Heidegger) au pastrat numele metodei, insa au inteles ceva cu totul diferit prin ea Lucrarea Madalinei Diaconu, Despre miresme si duhori O interpretare fenomenologica a olfactiei, nu face parte insa din aceeasi descendenta - care n-a pastrat metoda maestrului, ci numai reverenta fata de ea - iar incercarea autoarei este cu atat mai dificila cu cat filosofia s-a aplecat de prea putine ori asupra simtului mirosului si niciodata nu a facut-o sistematic Aceastei "suspiciuni fata de mirosuri", care isi are justificarea in cateva remarce ale lui Hegel si originea in neincrederea grecilor antici fata de parfumuri, i se opune incercarea parfumierilor de estetizare a mirosurilor - incercare ramasa insa, pana acum, fara rezultate intr-o succinta trecere in revista a modului in care filosofii s-au raportat, de-a lungul timpului, la simtul olfactiv, autoarea enumera afirmatii dintre cele mai contradictorii: pentru Platon el este un hibrid "intru cat nu percepe corpuri, ci substante intermediare intre aer si apa" (p 20), pentru Descartes, "[ ] mirosurile nu exista decat in mintea noastra", pentru Diderot, Herder sau Buffon el aduce cea mai mare placere, secundand, totusi, tactilitatea; pentru ca Schopenhauer - ca si Kant - sa "alunge nelectarile nasului din estetica" (p 30) Care sa fie sursa acestei respingeri aproape sub-intelese a mirosului din sfera esteticului, si mai ales din ce motive simtului olfactiv i-a fost acordat un rol mai mult decat secundar in filosofie? iata doua dintre intrebarile fundamentale ale cartii, in jurul carora se construiesc meditatiile pe marginea raportului dintre pasivitate-activitate sau tranzitivitate-intranzitivitate, sau, inca mai important, analiza raportului dintre mirosuri si limbaj Consideratiile facute de autoare in subcapitolul intitulat "Limbajul mirosurilor" merita analizate cu atentie, intrucat aduc in discutie o problema de o importanta capitala pentru o fenomenologie a mirosurilor, o problema ce pune sub semnul intrebarii insasi posibilitatea unei asemenea intreprinderi in fata marilor dificultati cu care se confrunta in incercarea lui de a elabora o estetica a muzicii, Schopenhauer gaseste o solutie seducatoare si cu toate acestea deloc multumitoare a problemei raportului dintre muzica si limbaj (discursiv) Afirmand ca muzica, spre deosebire de celelalte arte care "vorbesc numai despre umbre, [ ] vorbeste numai despre esenta [vointa]"1, fiind o "manifestare nemijlocita" a aceleiasi vointe, Schopenhauer ii neaga caracterul ei de reprezentare (Abbild) pe care il atribuise numai cateva pagini mai devreme Pentru ca in contextul dat nu proportiile dificultatii sunt interesante, ci mai degraba solutia propusa in acelasi loc de catre filosof, nu vom mai intarzia asupra chestiunii Prin solutia pe care o gaseste, Schopenhauer pare a-si anula cu buna-stiinta, valabilitatea propriului discurs si a propriei teorii estetice Pe scurt, concluzia lui este ca, de vreme ce vointa, ca lucru in sine, este in afara domeniului reprezentarii - iar gandirea abstract-discursiva tine in mod esential de aceasta lume a reprezentarii - raportul dintre muzica si vointa nu este conceptualizabil, cazand in afara discursivitatii gandirii Altfel spus, muzica si gandirea discursiva sunt doua "etaje" diferite ale limbajului, iar diferenta dintre ele nu pare a fi una de grad, ci una de natura Daca problema raportului dintre muzica si limbaj este una nu numai extrem de dificila, dar care trebuie imperios solutionata inainte de incepe constructia unei teorii estetice, acelasi lucru se intampla, desigur, si in cazul mirosurilor E limpede ca trebuie discutat mai intai, mai ales intr-o cercetare fenomenologica, conditiile de posibilitate ale cercetarii insasi, trebuie stabilit, adica, in ce masura mirosurile pot constitui obiectul unui discurs filosofic Cu toate acestea, in singurul capitol in care aceasta chestiune a raportului dintre limbaj (gandire discursiva) si miros este ridicata, ea este mai degraba tratata ca o problema secundara, a carei solutionare nu pare a ridica mari probleme Ca o concluzie a celor cateva pagini dedicate acestei chestiuni, autoarea ajunge la urmatoarea incheiere: "Din toate acestea rezulta ca identificarea lingvistica si descrierea mirosurilor reprezinta o provocare pentru orice discurs, fie el stiintific, literar ori filosofic" (p 68) La aceasta concluzie se adauga o alta observatie, care ramane intr-o masura neclara: "Pe scurt, mirosurile, ca impresii nonverbale difuze, nu sunt total decupate de limbaj" (p 68) Autoarea nu lamureste insa ce anume este o "impresie nonverbala difuza" - in masura in care am putea concepe, sa zicem, ceva precum o impresie verbala - asa cum nu incearca sa clarifice metafora pe care o foloseste tocmai atunci cand chestiunea cerea o rezolvare transanta: "mirosurile [ ] nu sunt total decupate de limbaj" Ca si cand aceasta problema a "decuparii" sau nu de limbaj a asa-ziselor "impresii nonverbale" ar fi una cu totul secundara, sau ca si cand intemeierea posibilitatii unui discurs despre "impresiile nonverbale" ar urma sa fie dusa la bun sfarsit intr-o alta lucrare, autoarea se multumeste sa faca, mai departe, consideratii de ordin statistic impreciziile de mai inainte sunt inlocuite acum de rigoarea unor constatari riguroase: "de fapt, diversitatea termenilor ("obiectivi" sau metaforici) este relativ redusa: 10% din adjectivele cele mai frecvente formeaza circa jmatate din totalitatea utilizarilor [ ]" (p 66) La randul sau, concluzia capitolului este din nou tributara cifrelor: "in cifre, daca la 1900 erau cunoscute doar doua sute de molecule odorifere, numarul lor a crescut astazi la mai bine de douazeci si cinci-treizeci de mii, dintre care doar pentru circa o mie cinci sute sunt cunoscute proprietati chimice, biologice, toxicologice" (p 69) Sigur ca astfel de date statistice au importanta lor intr-o cercetare stiintifica, si isi pot pastra importanta chiar intr-una filosofica Dar cu toate acestea, numararea ocurentelor unor adjective referitoare la mirosuri, sau a numarului de verbe de olfactie nu poate substitui o argumentare bine-incheiata care sa ofera temeiul insasi al discursului Pentru ca in cazul acesta nu este vorba investigarea unui raport intre miros si vaz, de exemplu, care ocupa desigur un rol secundar intr-o fenomenologie a mirosurilor, ci de investigarea acelui raport care se constituie ca o conditie de posibilitate a investigatiei insasi Lucrarea Madalinei Diaconu, care se vrea o fenomenologie a mirosurilor, se incheie cu un capitol intitulat "Templu de consum - mit post (modern) si utopie implinita a postistoriei", care este, probabil, cel mai bun capitol al cartii, dar care nu are decat o legatura tangentiala cu miza lucrarii in "Cuvantul inainte", autoarea incearca sa justifice asezarea acestui capitol in finalul volumului: "Lucrarea se incheie cu un studiu despre templul de consum si functia psihologica de surogat a consumului de astazi, ca mediu in care se desfasoara activitatea de creatie si receptare a parfumurilor" (p 9) Cu toate acestea, cele douazeci de pagini ale capitolului, structurate in jurul unor problematici de genul structurilor spatio-temporale ale templului de consum, sau care privesc comportamentul consumatorului Lipsesc aproape cu desavarsire orice fel de trimiteri la chestiunile dezbatute in celelalte capitole ale volumului, nemaivorbind de lipsa totala a unor consideratii sumative sau conclusive in concluzie s-ar putea afirma ca volumul Madalinei Diaconu este o colectie de studii - cele mai multe constituindu-se ca o investigatie asupra simtului olfactiv si a mirosurilor - care tin insa mai curand de psihologie decat de fenomenologie; care discuta cu acuitate unele chestiuni extrem de importante, legate de estetica mirosurilor si de simtul olfactiv, multumindu-se insa cu constatarea unor fapte si cu clasarea lor ordonata, in lipsa unei reflectii de natura filosofica asupra lor Aceasta lipsa atarna cu atat mai greu cu cat, asa cum se intampla in cazul raportului dintre limbaj si mirosuri, o asemenea reflectie era mai mult decat necesara pentru orice demers care se pretinde a fi o fenomenologie a mirosurilor 1 Schopenhauer, Arthur: Die Welt als Wille und Vorstellung i; Stuttgart: Suhrkamp, 1986, p 359 - - 